冯时行
斩鸡栖木
舍南开小圃，土平如沃肥。
去年种桃李，今年花离离。
畦丁不解除事，其傍树鸡栖。
雨润枝柯繁，风吹花叶披。
颇乘风雨力，似欲桃李欺。
桃李不自持，向人颜色低。
客从何方来，指呼厉色辞。
谓我同薰莸，蒙昏其在兹。
草木区以别，其犹异妍媸。
再拜谢客意，黾勉事剪夷。
桃李佳气浮，欣欣如有知。
老夫意犹恶，有悔不可追。
大哉天地宽，含覆万汇滋。
美恶讵可齐，俱受一元施。
援毫书其事，用贬小己私。